Vra die veearts | Honde in Suid-Afrika vs honde in Europa - Voertaal
Marianne Lomberg Mens en dier 2021-10-19
Interessant sou wees om meer te hoor oor honde in Europa vs honde in Suid-Afrika, met die leefruimtes wat so verskil.
Ek sien so dikwels in daardie groot stede groot, depressiewe diere aan kort leibande op pad terug na hul huis, na 'n klein vloerspasie sonder son en grasperk waaroor hulle lang hale kan gee. Presenteer sulke honde met ánder siektes?
Etienne, dit is 'n wonderlike vraag! En ek moet bieg, ek is 'n Suid-Afrikaanse teef wat 'n dekade in Europa deurgebring het en die sonlig gemis het!
Honde geniet sonskyn en spasie om te speel, maar interessant genoeg het groot honde nie altyd meer spasie nodig as klein hondjies nie. Trouens, enige hond met "terriër" as 'n van het meer spasie nodig as die meeste groot honde. Dus is ek as gedragskundige en veearts minder bekommerd oor 'n Great Dane in 'n woonstel as wat ek is oor 'n Jack Russell-terriër.
'n Ander voordeel wat Europese honde in woonstelle het, veral op die oomblik, is dat hulle naby hulle mense kan leef. Honde is kuddediere en smag na kontak. 'n Hond wat heeldag langs sy pa of ma se lessenaar kan lê, is gewoonlik gelukkiger as een wat alleen in 'n groot tuin is.